Vedtægter for Birgittaforeningen i Mariager

§ 1. Foreningens navn er Birgittaforeningen i Mariager, og dens hjemsted er Mariagerfjord kommune. Som medlem kan optages såvel foreninger/firmaer som enkeltpersoner med bopæl i Danmark.

§ 2. Foreningens formål er at udbrede kendskabet til Sct. Birgitta og samarbejde og støtte op omkring initiativer og projekter i relation hertil, samt medvirke til sameksistens mellem lande og byer, hvor hun satte sit præg.

§ 3. Foreningen afholder sit årsmøde i oktober, og indkaldelse foretages med mindst 7 dages varsel gennem Mariager Avis. For medlemmer bosat udenfor Mariagerfjord kommune ved personligt brev (e-mail kan benyttes). Årsmødet, der er højeste myndighed, vælger en bestyrelse på 5,
hvor 2 vælges på lige år og 3 på ulige år. Genvalg kan finde sted. Der kan stemmes ved fuldmagt. Et medlem kan højst besidde 2 fuldmagter.
Bestyrelsen konstituerer sig selv som formand, kasserer og sekretær. Der føres protokol over afholdte møder. På årsmødet vælges endvidere 2 suppleanter, hvoraf den ene fungerer som revisor.Bestyrelsen kan efter behov vælge et ekstra medlem, der skal fungere som suppleant.
På årsmødet aflægger formanden beretning og kassereren fremlægger det reviderede regnskab. Bestyrelsen forvalter foreningens midler. Foreningen kan ikke stifte gæld.
På årsmødet fastsættes kontingent for personligt medlemskab samt for foreninger/firmaer, og sidste rettidige indbetaling er 3 måneder efter påkrav. Et medlemskab repræsenterer 1 stemme.

§ 4. Vedtægtsændringer kan kun vedtages på et ordinært årsmøde med 2/3 af de tilstedeværende medlemmer. Forslag som ønskes behandlet på årsmødet, skal være bestyrelsen i hænde senest 15. sept. og bekendtgøres til foreningens medlemmer sammen med indkaldelse til årsmødet.

§ 5. I tilfælde af foreningens opløsning kan dette ske på et ordinært årsmøde, når det tydeligt fremgår af dagsordenen og ved simpelt stemmeflertal, såfremt mindst 2/3 af medlemmerne er til stede eller repræsenteret ved fuldmagter. Såfremt dette ikke opnås, indkaldes til ekstraordinært årsmøde senest en måned efter ordinært årsmøde, hvorefter de fremmødte, ved simpelt stemme- flertal, kan træffe bestemmelse om foreningens opløsning.

I tilfælde af foreningens opløsning tilfalder aktiverne Folkekirkens nødhjælp til almennyttige formål.

§ 6. Ved uenighed om fortolkning af disse vedtægter er retten i Ålborg værneting.
Disse vedtægter er med ændringer i forhold til de oprindelige vedtægter vedtaget på årsmøder henholdsvis den 27.10.2010 samt den 31.10.2014.

Helga Moos Iversen

Formand